Новогодишњи хуманитарни квиз

’’Квизимус’’

 Хуманитарним радом се првенствено пружа помоћ онима којима је она потребна, а може се представити и на занимљив начин и приуштити уживање. Управо је све ово пружио новогодишњи хуманитарни квиз под називом ’’Квизимус’’ чији је творац добро позната Милена Благојевић-Лазић, дипломирани музиколог, наша професорка.

 Квиз је одржан у уторак, 29.12.2015. године са почетком у 19 часова. Уназад је припреман доста дуго и то на секцијама музичке културе које се одржавају у школи. Сав труд и напор су се исплатили. Све је прошло како треба са неким малим недостацима који су били неприметни.

 Цена улазнице износила је 200 динара и сав фонд је намењен лечењу Страхиње Живковића који је матурант Техничке школе и Марије Милошевић, професорки енглеског језика из Економско-трговинске школе у Смедереву. Страхиња се лечи у Италији од злоћудног тумора подлактице, а професорка Марија је настрадала прошлог лета на сафари излету у Тунису и болује од квадриплегије.

 По мом мишљењу, овај Квизимус, који је други по реду ове школске године, био је много бољи од претходног. Све је било организованије и уложени труд се исплатио. Игре су биле разнолике, од музичких асоцијација, игре чик погоди, спајалица,.. Такмичиле су се две екипе, прва и трећа против друге и четврте године, обе су биле фантастичне. Жири је био и више него стручан и коректан. Посебно ми се свидело што смо између неких игара могли послушати и разне

интерпретације наших одличних вокала, као и видети плесну групу.

 Атмосфера је била права новогодишња, ентеријер исто тако украшен. Било је доста задовољних гледалаца што нам је посебно драго. Надам се да ће ’’Квизимус’’ наставити да се организује и представља у најбољем светлу захваљујући његовим организаторима и учесницима.

 Милена Благојевић-Лазић је и овога пута показала своју способност и хуманост на делу.

 Јована Ивковић III2